Dag Zero sal elke 15 jaar dreig, sê navorsers | Netwerk24
Dag Zero sal elke 15 jaar dreig, sê navorsers
07 Maart 2019 07:46
Die erge droogte wat die Kaap verlede jaar op Dag Zero laat afstuur het, kan nou elke 15 jaar verwag word.
Dít is die bevinding van navorsers van die Universiteit van Kaapstad (UK).
Dag Zero verwys na die dag waarop daar nie meer water in die krane sou wees nie.
Voorheen is die siklus vir die voorkoms van so 'n uitermatige droogte op 50 jaar bereken.
Prof. Mark New, medeleier van die Afrika-klimaat en -ontwikkelingsinisiatief van die UK, doen navorsing om mense se impak op aardverwarming op lang termyn te meet. New sê Afrika-lande is van die kwesbaarste lande vir klimaatsverandering en veranderlikheid.
Hy sê die frekwensie en erns van rampe wat met klimaat verband hou, is besig om te verander en in baie gevalle met erger gevolge.
In die Wes-Kaap verander die tydperk wat dit reën en hoe dit oor seisoene versprei word. Tesame met hoër temperatuurvlakke asook meer verdamping, is die uitwerking wat die veranderende klimaat op die vloei van riviere het, sowel as die meegaande waarborg van watertoevoer, potensieel baie ernstig, sê New.
Hy waarsku dat dit deel is van die nuwe normaal en mense moet aan 'n warmer en droër wêreld gewoond begin raak.
New sê in teorie behoort die Wes-Kaap se waterbronstelsel vir 49 uit die 50 jaar betroubaar te wees, maar die ontwerpers van dié teorie het nie die veranderende klimaat se risikoprofiel heeltemal in ag geneem nie.